Vader wen onderhoudsaak na wanbetaling gedurende Covid-19 - Jy en die RegJy en die Reg
Tuis › Artikels › Vader wen onderhoudsaak na wanbetaling gedurende Covid-19
In 'n onlangse saak in die hooggeregshof het die regter bevind dat 'n geskeide vader van drie, 'n blaaskans moet kry nadat hy een maand se onderhoud nie betaal het nie, aangesien sy salarisverlaging weens Covid-19 hom erg benadeel het.
Die man het egter sy onderhoud tekort dadelik betaal toe hy sy TERS-befondsing ontvang het. Sy voormalige vrou het hom nietemin na die Gautengse hooggeregshof (Johannesburg) gebring vir minagting van die hof aangesien hy in Mei 2020, in die hartjie van die inperking, nie die volle bedrag onderhoud aan haar betaal het nie.
Die vrou wou nie net haar geld gehad het nie, maar sy wou ook gehad het dat die hof haar voormalige man in die tronk moet sit omdat hy nie daardie maand betaal het nie. Sy het toegestem dat die gevangenisstraf opgeskort kan word en eers in werking sal tree as hy weer wanbetaling pleeg.
Die regter het egter die vrou se aansoek van die hand gewys en haar beveel om die regskoste van haar man, op straf skaal, te betaal vir verdediging van die aansoek wat sy van stapel gestuur het.
Die vrou het verder ook die drie kinders van die vader weerhou en geweier dat hy hulle gedurende hierdie tydperk sien. Die regter het verder beveel dat die vader toegang tot die kinders mag hê, aangesien toegang nie weerhou mag word as gevolg van 'n onderhoudsgeding nie.
Dit word egter beklemtoon dat die inperking nie vir enige vader 'n geldige rede is om onderhoud vry te spring nie. Daar moet sovêr moontlik gepoog word om die onderhoudsbevel te handhaaf. Indien jou inkomste verlaag weens Covid-19 verlaag het, moet jy die klerk van die onderhoudshof nader vir hulp om die onderhoudsbedrag dienooreenkomstig te wysig. Wanbetaling word nie deur die howe geduld nie. Kontak ook gerus jou prokureur vir hulp in hierdie verband.